b'\n_START_ARTICLE_\nMorten B\xc3\xb8dskov\n_START_SECTION_\nBaggrund\n_START_PARAGRAPH_\nMorten B\xc3\xb8dskov er s\xc3\xb8n af l\xc3\xa6rer Per B\xc3\xb8dskov og plejehjemsassistent Hanne B\xc3\xb8dskov. Han blev student fra Viborg Amtsgymnasium i 1990 og er bachelor i samfundsfag fra Aalborg Universitet i 1994. Fra 2000 til 2001 arbejdede han som studentermedhj\xc3\xa6lper i Socialdemokratiets Ledelsessekretariat og havde i 2001 desuden job som konsulent hos TVropa Communication._NEWLINE_B\xc3\xb8dskov har siden 2005 v\xc3\xa6ret gift med Anna Elisabeth B\xc3\xb8dskov, der er cand.mag. i fransk. Hun arbejder i FN.\n_START_SECTION_\nPolitisk karriere\n_START_PARAGRAPH_\nMorten B\xc3\xb8dskov var international sekret\xc3\xa6r i Danmarks Socialdemokratiske Ungdom fra 1994 til 1996. Han overtog i 1996 posten som forbundsformand efter Henrik Sass Larsen og holdt denne formandspost indtil 2000. I 1999 opstillede han som folketingskandidat for Socialdemokraterne i R\xc3\xb8dovrekredsen og blev ved folketingsvalget 20. november 2001 valgt ind._NEWLINE_I 2003 blev han retsordf\xc3\xb8rer for partiet. Ved folketingsvalget 8. februar 2005 blev han genvalgt med 4.631 personlige stemmer og blev samme \xc3\xa5r formand for Folketingets kontroludvalget vedr\xc3\xb8rende Politiets og Forsvarets Efterretningstjenester._NEWLINE_Ved folketingsvalget 13. november 2007 fik han 5.089 personlige stemmer og blev finansordf\xc3\xb8rer og ved folketingsvalget i 2011 fik han 4.506 personlige stemmer. _NEWLINE_Efter Folketingsvalget 2011 hvor Helle Thorning-Schmidt dannede regering tiltr\xc3\xa5dte B\xc3\xb8dskov som justitsminister. Han m\xc3\xa5tte dog tr\xc3\xa6kke sig den 10. december 2013 i forbindelse med fejlinformering af retsudvalget.\n_START_SECTION_\nOffentlighedsloven\n_START_PARAGRAPH_\nDen 7. februar 2013 fremsatte Morten B\xc3\xb8dskov forslag om \xc3\xa6ndring af Offentlighedsloven. Efter en intens medied\xc3\xa6kning blev forslaget vedtaget den 4. juni 2013 med stemmer fra regeringen, Venstre og Konservative. Loven kom p\xc3\xa5 baggrund af Offentlighedskommissionens arbejde. Denne kommissionen var nedsat allerede i maj 2002 under Anders Fogh Rasmussens regering, og det var s\xc3\xa5ledes ikke B\xc3\xb8dskov der havde taget det oprindelige initiativ til \xc3\xa6ndringen._NEWLINE_Kommissionens lovudkast blev ogs\xc3\xa5 modtaget af B\xc3\xb8dskovs forg\xc3\xa6nger Brian Mikkelsen i november 2009, og allerede da begyndte journalisternes kritik af den foresl\xc3\xa5ede lov._NEWLINE_S\xc3\xa6rligt blev punktet af begr\xc3\xa6nsning af aktindsigt i forbindelse med ministerbetjening udsat for kritik. Da justitsminister Lars Barfoed fremsatte lovforslaget om en ny offentlighedslov i 2011 faldt det, da partierne uden for regeringen - ogs\xc3\xa5 B\xc3\xb8dskovs - afviste lovforslaget. _NEWLINE_Men efter at B\xc3\xb8dskov kom til magten, \xc3\xa6ndrede hans parti standpunkt, og i efter\xc3\xa5ret 2012 indgik B\xc3\xb8dskov i hemmelighed en bred aftale med Venstre og De Konservative. B\xc3\xb8dskovs lovforslag indeholdt, hvad der blev betegnet kosmetiske \xc3\xa6ndringer i forhold til det oprindelige VK-forslag. Efter mere debat im\xc3\xb8degik B\xc3\xb8dskov kritikken med en till\xc3\xa6gsaftale i slutningen af april 2013, der bet\xc3\xb8d at Ombudsmanden skulle evaluere to omstridte paragraffer i 2017,_NEWLINE_\xe2\x80\x94 en \xc3\xa6ndring der af partier uden for forligskredsen blev kaldt en skinman\xc3\xb8vre. Ironisk blev adskillige af de ministerielle dokumenter i forbindelse med lovaftalen anset for hemmelige af B\xc3\xb8dskovs ministerium, s\xc3\xa5 de var undtaget fra aktindsigt.\n_START_SECTION_\nAfgang\n_START_PARAGRAPH_\nB\xc3\xb8dskov st\xc3\xb8ttede i 2013 chefen for Politiets Efterretningstjeneste, Jakob Scharf, men kom selv i modvind pga. fortielser for Folketingets retsudvalg. Dette bet\xc3\xb8d, at Enhedslisten den 10. december 2013 ikke l\xc3\xa6ngere havde tillid til B\xc3\xb8dskov som justitsminister, og han valgte derefter at g\xc3\xa5 af.'